KUNSILL TAL-UNJONI EWROPEA MT Brussell, 20 ta' Mejju 2009 10189/09 (Presse 144) P 60 (OR. en) Dikjarazzjoni mill-Presidenza f'isem l-Unjoni Ewropea rigward l-Eżekuzzjoni ta' Seba' Delinkwenti, inklużi Żewġ Minorenni, Imwettqa fl-Arabja Sawdita fit-12 ta' Mejju 2009 L-Unjoni Ewropea tikkundanna bil-qawwa l-fatt li fit-12 ta' Mejju 2009 twettqu sentenzi tal-mewt kontra Sultan Bin Khalid Mahmud al-Maskati, Yusef Bin Hassan Bin Salman al-Muwallad, Qassim Bin ‘Ali Bin Ibrahim Al-Nakhli, Sultan Bin Sulayman Bin Muslim al-Muwallad, ‘Issa Bin Muhammad ‘Umar Muhammad, Bilal Bin Muslih Bin Jabir al-Muwallad, Ahmad Hamid Muhammad Sabir. L-Unjoni Ewropea topponi l-piena tal-mewt fil-każijiet kollha u fiċ-ċirkostanzi kollha. Il-fehma tagħna hija li l-abolizzjoni tal-piena tal-mewt tikkontribwixxi għat-titjib tad-dinjità tal-bniedem u l-iżvilupp progressiv tad-drittijiet tal-bniedem. L-Unjoni Ewropea tikkunsidra l-piena tal-mewt bħala piena krudili u inumana u hija fermement konvinta li ma tagħti ebda valur miżjud f'termini ta' deterrenza. Barra minn hekk, l-Unjoni Ewropea tfakkar li kwalunkwe żball jew nuqqas ġudizzjarju fl-applikazzjoni tal-piena tal-mewt jirrappreżenta t-telf irreparabbli u irreversibbli tal-ħajja tal-bniedem. L-Unjoni Ewropea hija partikolarment inkwetata bil-mod kif hija applikata l-piena tal-mewt fl-Arabja Sawdita, b'mod partikolari l-fatt li Sultan Bin Sulayman Bin Muslim al-Muwallad u ‘Issa bin Muhammad ‘Umar Muhammad inqatlu wara li kienu nstabu ħatja ta' reati mwettqa meta kienu minorenni ta' 17-il sena. L-Unjoni Ewropea tixtieq tfakkar li tali eżekuzzjonijiet huma f'kontradizzjoni mal-obbligi tal-Arabja Sawdita skont il-Konvenzjoni dwar id-Drittijiet tat-Tfal tal-20 ta' Novembru 1989, li l-Arabja Sawdita rratifikat fis-26 ta' Jannar 1996 u li tiddikjara fl-artikolu 37(a) li ma għandhom jiġu imposti la l-piena tal-mewt u lanqas is-sentenza ta' għomor il-ħabs mingħajr il-possibbiltà ta' rilaxx għal reati mwettqa minn persuna taħt it-tmintax il-sena. L-Unjoni Ewropea tqis li huwa indispensabbli li fejn Stati jinsistu li japplikaw il-piena tal-mewt, din titwettaq b'rispett debitu għall-obbligi internazzjonali għall-protezzjoni tad-drittijiet tal-bniedem. Dan jinkludi wkoll l-obbligu li l-piena tal-mewt tkun tista' titwettaq biss fuq sentenza finali wara proċess legali li jagħti kull salvagwardja possibbli biex jiġi żgurat proċess ġust, inkluż id-dritt ta' kwalunkwe persuna ssuspettata minn jew mixlija b'reat li għalih tista' tiġi imposta l-piena tal-mewt għal assistenza legali adegwata f'kull stadju tal-proċedimenti. L-Unjoni Ewropea għaldaqstant tikkundanna bil-qawwa l-eżekuzzjonijiet reċenti u tħeġġeġ lill-Arabja Sawdita tikkonforma mal-obbligi internazzjonali tagħha. Barra minn dan, l-Unjoni Ewropea tħeġġeġ lill-Arabja Sawdita tistabbilixxi moratorja bil-ħsieb li tikkunsidra l-abolizzjoni tal-piena tal-mewt għar-reati kollha. Tali pass ikun konformi mat-tendenza globali lejn l-abolizzjoni, kif juru, fost l-oħrajn, ir-Riżoluzzjonijiet reċenti tal-Assemblea Ġenerali tan-NU li jappellaw għal moratorja. Il-Pajjiżi Kandidati l-Kroazja* u dik li kienet ir-Repubblika Jugoslava tal-Maċedonja*, il-Pajjiżi tal-Proċess ta' Stabbilizzazzjoni u Assoċjazzjoni u kandidati potenzjali l-Albanija, il-Bosnja-Ħerzegovina, il-Montenegro, is-Serbja u l-pajjiżi tal-EFTA, membri taż-Żona Ekonomika Ewropea, l-Islanda, il-Lichtenstein u n-Norveġja, kif ukoll l-Ukraina, ir-Repubblika tal-Moldova, u l-Armenja jallinjaw ruħhom ma' din id-dikjarazzjoni. * Il-Kroazja u dik li kienet ir-Repubblika Jugoslava tal-Maċedonja jibqgħu jagħmlu parti mill-Proċess ta' Stabbilizzazzjoni u Assoċjazzjoni.